DA-raadslid gepos oor rassistiese e-posDie DA het sy Nelson Mandelabaai-raadslid, Stanford Slabbert, se partylidmaatskap opgeskort. Athol Trollip, leier van die DA in die Oos-Kaap, sê Slabbert is tydens ŉ dissiplinêre verhoor daaraan skuldig bevind dat hy ŉ rassistiese e-pos oor president Jacob Zuma versprei het. Slabbert het glo ‘n e-pos gestuur wat sê dat Zuma meer vroue as breinselle het. Die e-pos kap glo ook die ANC dat hy “dom idiote wat vir donasies wag” produseer. Volgens die e-pos lei Zuma ‘n land waar ‘n kwart van skoolmeisies MIV-positief is, aangesien Suid-Afrikaners “die siekte meer as enigiemand anders in die wêreld versprei”. Trollip sê die provinsiale dissiplinêre komitee het voorgestel dat Slabbert uit die party geskors word nadat hy daaraan skuldig bevind is dat hy sekere klousules in die DA se grondwet oortree het. “Mnr. Slabbert se aksies is strydig met die waardes van die DA en word ten sterkste veroordeel. Die verspreiding van die e-pos deur mnr. Slabbert het die naam van die party in oneer gebring en dit nie weerspieël as ‘n nie-rassige party vir alle kiesers wat die party se beginsels en waardes onderskryf nie.”